Адказваючы на пытанне аб зменах, хацеў бы падкрэсліць: традыцыя посту ў Касцёле на Беларусі – жывая, дзейсная, развіваецца. Імкнучыся прытрымлівацца посту і акрэсліваючы сабе незвычайныя абавязкі, людзі разважаюць над сутнасцю паста, з’яўляюцца новыя формы яго. Напрыклад, падчас агульнанацыянальнай пілігрымкі ў Будслаў, якая штогод адбываецца летам, ад Чырвонага касцёла ў апошнія гады пад кіраўніцтвам кс. Ўладыслава Завальнюка выходзіць альтэрнатыўная, пакутная пілігрымка – пілігрымы ідуць на хлебе і вадзе. Свой пакутны шлях вернікі прысвячаюць Езусу, імкнучыся з’яднацца з Ім у Яго перадсмяротнай пакуце, молячы аб атрыманні Божых ласкаў для сябе і сваіх блізкіх.